Vuoden 1968 Meksikon olympialaisten ainoa suomalainen olympiavoittaja, painonnostaja Kaarlo Kangasniemi ei säästele sanojaan Facebookissa kommentoidessaan pääministeri Juha Sipilän (kesk.) johtaman hallituksen suunnitelmia.

Ilkka Yrjä

Kangasniemi antaa palaa yhtä tulisesti kuin aikanaan hikisissä painonnostosaleissa. Tällä kertaa kohde on hallituksen hanke, josta Yle kertoi tänään ensimmäisenä.

Uutisen mukaan hallitus aikoo leikata 75 vuotta täyttäneiden vammaisten – esimerkiksi sokeiden, liikunta- ja kehitysvammaisten – tukia. Hallitus tavoittelee hieman yli 6o miljoonan euron säästöjä kunnille.

– Taustalla on kuntien tehtävien karsinta miljardilla eurolla. Yritetään tehdä asioita nykyistä järkevämmin. Ja kyllähän tässä on myös säästötavoite olemassa, peruspalveluministeri Juha Rehula (kesk.) perusteli Ylelle rajua suunnitelmaa.

Olympiavoittaja Kangasniemi reagoi tähän Facebook-kirjoituksella, jossa hän pyytää varsin erikoista ”lupaa”, jonka voi tulkita uhkaukseksi pääministeriä kohtaan.

– Kysyn kaikilta yli 75-vuotiailta, saanko mennä eduskuntaan vetämään Sipilää turpaan, koska aikoo viedä yli 75-vuotiaiden vammaisten sairausetuisuudet, Kangasniemi kirjoitti päivityksessään.

– Valtaa pitävät luulevat, että he voivat kaikkein heikoimmassa asemassa olevia kuristaa. Ajattelin, kun minulla on vielä voimapuoli jäljellä, käytän sitä, hän kommentoi päivitystään.

Valtaa pitävät luulevat, että he voivat kaikkein heikoimmassa asemassa olevia kuristaa.